**อาคม มกรานนท์** (3 กันยายน พ.ศ. 2474 - ) นักร้อง พิธีกรรายการโทรทัศน์ นักแสดง อดีตสมาชิกวุฒิสภา มีผลงานที่น่าจดจำ คือเป็นพิธีกรรายการ "นาทีทอง" และ "ประตูดวง" รายการที่มีผู้ชมสูงสุดทางสถานีโทรทัสน์สีกองทัพบกช่อง 7ในขณะนั้น 

เป็นผู้ประกาศข่าวทางโทรทัศน์ รุ่นแรก ๆ ของเมืองไทยและเป็นโฆษกประกาศการรัฐประหารในประเทศไทย ถึง 8 ครั้ง

ประวัติ
-------

ไฟล์:สมุดภาพไทยทีวี อาคม มกรานนท์.jpgจากหนังสือ ภาพและประวัติเจ้าหน้าที่ ไทยทีวี ช่อง ๔ และ ททท.
อาคมเป็นบุตรของนายขำ มกรานนท์ เกิดเมื่อวันที่ 3 กันยายน พ.ศ. 2474 มีชื่อเดิมว่า"**นิคม มกรานนท์**" ศึกษาระดับมัธยมจากโรงเรียนอัสสัมชัญ (อสช 11953) รุ่นเดียวกับแมนรัตน์ ศรีกรานนท์ เมื่อจบม.7จากโรงเรียนอัสสัมชัญ อาคมมีอายุครบเกณฑ์ทหารจึงสมัครเข้าโรงเรียนพลตำรวจ ฝึกหัดอยู่ 8 เดือนจึงถูกส่งตัวให้เข้าประจำการที่สำนักงานเลขานุการกรมตำรวจต่อจึงลาออกด้วยเหตุผลบางประการมาทำงานที่โคคา-โคล่าอยู่ระยะหนึ่ง กรมประชาสัมพันธ์กฌได้ประกาศรับสมัครสอบพนักงานกระจายเสียงอาคมจึงลองสมัครสอบเข้ารับราชการที่กรมประชาสัมพันธ์ ได้เป็นผู้ประกาศวิทยุภาคทดลองและเลื่อนเป็นผู้ประกาศวิทยุแห่งประเทศไทยประกอบกับเล่นละครวิทยุและร้องเพลงเล่นๆอยู่กับวงดนตรีสุนทราภรณ์ จนเมื่อไทยทีวีช่อง 4 บางขุนพรหมตั้งขึ้นอาคมก็ได้เป็นโฆษกชายคนแรกในวันเปิดสถานี และเป็นผู้อ่านข่าวประจำการสลับกับสรรพสิริ วิริยศิริ และสมชาย มาลาเจริญ

งานบันเทิง
----------

อาคม มกรานนท์ ในละครเรื่องเสือเก่า ทางสถานีโทรทัศน์ช่องสี่ บางขุนพรหม (จากซ้ายไปขวา สมจินต์ ธรรมทัต กัณทรีย์ นาคประภา อาคม มกรานนท์
ขณะที่รับราชการอยู่กรมประชาสัมพันธ์ได้ร่วมร้องเพลงกับวงดนตรีกรมประชาสัมพันธ์หรือวงดนตรีสุนทราภรณ์บ้างเป็นครั้งคราวบางทีก็ทำหน้าที่เป็นผู้บรรยายเรื่องประกอบละครเพลง ต่อมาได้แสดงละครทางวิทยุให้กับคณะแก้วฟ้าเรื่องคำสาบาน และเรื่องเพื่อน ของ วิม อิทธกุล และเรื่องอื่นๆตามมาโดยละครวิทยุที่ภูมิใจที่สุด คือบท รอ.เรือง จากเรื่องล่องไพร ของน้อย อินทนนท์ และหลังจากไทยทีวีช่อง 4 บางขุนพรหมตั้งขึ้น อาคมได้เข้าเป็นผู้อ่านข่าวประจำการอยู่ช่อง 4 บางขุนพรหมอยู่สักระยะ คุณจำนง รังสิกุลได้ชักชวนให้มาแสดงละครเรื่องกากีในบทนาฏ กุเวรแทนคุณชลิต สุเสวีที่ประสบอุบัติเหตุเสียชีวิตนับว่าเป็นละครเรื่องแรกในชีวิตของคุณอาคม จากนั้นมีผลงานอื่นๆตามมาหลายเรื่องเช่น พระเอกในเรื่อง*ล่องไพร*,บทลูกชายนักมวยของ สมจินต์ ธรรมทัต ,กัณฑรีย์ นาคประภาใน*เสือเก่า* ,บทเจ้าชายอริยวัต คู่กับ รวงทอง ทองลั่นทม ใน*จุฬาตรีคูณ* และบทคุณเปรม คู่กับ สุธัญญา ศิลปเวทิน ใน *สี่แผ่นดิน*ป็นคุณเปรมคนแรกของเมืองไทย ก่อนย้ายไปทำงานกับทีวีช่อง 7 สี รับหน้าที่พิธีกรรายการเกมโชว์*นาทีทอง* ในช่วงเที่ยงวันอาทิตย์ และ*ประตูดวง* ช่วงเย็นวันอาทิตย์ซึ่งทั้งสองรายการมียอดผู้ชมที่สูง ภายหลังได้ลาออกเพื่อรับตำแหน่งเป็นสมาชิกวุฒิสภา

งานการเมือง
-----------

ในช่วงเหตุการณ์ 14 ตุลา พ.ศ. 2516 เป็นโฆษกของรัฐบาล ดำรงตำแหน่งสมาชิกวุฒิสภา ต่อมาใน พ.ศ. 2519 ก่อนช่วงเหตุการณ์ 6 ตุลา เข้ามีส่วนร่วมทางการเมืองร่วมกับฝ่ายรัฐบาลทหาร เป็นโฆษกของชมรมวิทยุเสรี ทางสถานีวิทยุยานเกราะ ที่ออกอากาศโจมตีฝ่ายนักศึกษา ร่วมกับ พ.ท.อุทาร สนิทวงศ์ ณ อยุธยา และอุทิศ นาคสวัสดิ์ อีกทั้งยังเป็นพิธีกรรายงานสนทนาประสาชาวบ้าน ร่วมกับนายสมัคร สุนทรเวช

เนื่องจากเคยเป็นนักแสดง และผู้ประกาศข่าวที่มีชื่อเสียงเป็นคุ้นหน้าคุ้นตา ในการรัฐประหารทุกครั้ง จึงมักถูกฝ่ายก่อการเชิญตัวเป็นผู้อ่านประกาศแถลงการณ์ จนเป็นที่กล่าวขานว่า อาคม มกรานนท์อ่านประกาศให้กับฝ่ายใด ฝ่ายนั้นมักจะเป็นผู้ชนะ จนได้รับฉายาว่า**"โฆษกคณะปฏิวัติ"** เช่นเดียวกับ พลตรีประพาศ ศกุนตนาค โดยเริ่มอ่านครั้งแรกคือ การรัฐประหารเมื่อปี พ.ศ. 2500 ขณะมีอายุได้แค่ 25 ปี

ผลงานการแสดง
------------

### ละครโทรทัศน์

* กากี (ไม่ทราบปี) ช่อง 4 บางขุนพรหม
* ภาพยนตร์โทรทัศน์กำไลหยก (2500) ช่อง 7 ขาวดำ
* ซากุระโรย (ไม่ทราบปี) ช่อง 4 บางขุนพรหม
* เกียรติศักดิ์ทหารเสือ (2503) ช่อง 4 บางขุนพรหม
* สี่แผ่นดิน (2504) ช่อง 4 บางขุนพรหม
* เสือเก่า (ไม่ทราบปี) ช่อง 4 บางขุนพรหม
* เกิดเป็นหญิง (ไม่ทราบปี) ช่อง 4 บางขุนพรหม
* จุฬาตรีคูณ (ไม่ทราบปี) ช่อง 7ขาวดำ
* กุหลาบสีเลือด (2510) ช่อง 4 บางขุนพรหม
* ละครสั้น"มอม" (2540) ช่อง 5

### ภาพยนตร์

* เห่าดง (2501)
* เจ็ดแหลก (2501)
* สวรรค์หาย (2501)
* วนาลี (2502)
* สี่คิงส์ (2502)
* สิบสองมือปืน /นักสู้ (2502)
* ชาติสมิง (2502)
* ดวงชีวัน (2503)
* ตุ๊กตาผี (2503)
* ฟูแมนจู (2503)
* รอยไถ (2503)
* สุดชีวิต (2503)
* เสือเฒ่า (2503)
* ไอ้ค้างคาว (2503)
* ฉุยฉาย (2505)
* สิงห์กองปราบ (2505)
* ศึก 5 เสือ (2506)
* เจ็ดประจัญบาน (2506)
* Panic in Bangkok (1963) ร่วมกับ สิงห์ มิลินทราศรัย
* นกน้อย (2507)
* ผู้พิชิตมัจจุราช (2507)
* Crocodile River (1964) ร่วมกับ เยาวเรศ นิศากร ,มนัส บุณยเกียรติ
* อรัญญิก (2508)
* ลมหวน (2508)
* ชุมทางรัก (2509)
* นกเอี้ยง (2509)
* ลมกรด (2509)
* แสงเทียน (2509)
* เปลวสุริยา (2509)
* สะท้านป่า (2509)
* กู่การะเวก (2510)
* มดแดง (2510)
* บ้าบิ่นบินเดี่ยว (2510)
* บุหรงทอง (2510)
* อีรวง (2514)
* ตะวันตกดิน (2518)

### พิธีกร

* รายการตักเงิน
* รายนาทีทอง ช่อง 7 สี
* รายการประตูดวง ช่อง 7 สี
* รายการ*60 นาทีประเทศไทย* (2538-2540)
* รายการคุยกับผู้เฒ่า ทาง Facebook live

เครื่องราชอิสริยาภรณ์
---------------------

* 

* พ.ศ. 2532 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
* 

* พ.ศ. 2525 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นที่ 1 ประถมาภรณ์มงกุฎไทย (ป.ม.)

อ้างอิง
-------

1. ↑  "กนก รัตน์วงศ์สกุล, ชีวิตรื่นรมย์ 29 กันยายน พ.ศ. 2549". คลังข้อมูลเก่าเก็บจากแหล่งเดิมเมื่อ 2006-11-29. สืบค้นเมื่อ 2007-11-12.
2. ↑  "ข่าวสารวงการ พระเครื่อง". คลังข้อมูลเก่าเก็บจากแหล่งเดิมเมื่อ 2011-10-04. สืบค้นเมื่อ 2007-11-12.
3. ↑  "131011 ThaiPBS สัจจะวิถี 40ปี 14ตุลา E04 (ตอนจบ)". ไทยพีบีเอส. 12 October 2013. สืบค้นเมื่อ 1 May 2014.
4. ↑  2519.net
5. ↑  ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์ (ชั้นสายสะพาย)เล่ม ๑๐๖ ตอน ๒๑๔ ง ฉบับพิเศษ ๔ ธันวาคม พ.ศ. ๒๕๓๒ หน้า ๑
6. ↑  "ราชกิจานุเบกษา 17 ธันวาคม 2525 แจ้งความสำนักนายกรัฐมนตรี เรื่อง พระราชทานเครื่องราชอิสริยาภรณ์" (PDF). คลังข้อมูลเก่าเก็บจากแหล่งเดิม (PDF)เมื่อ 2021-06-24. สืบค้นเมื่อ 2020-11-28.